കാട്ടാനശല്യം: പാലപ്പിള്ളിയില് ഫോറസ്റ്റ് ഔട്ട്പോസ്റ്റ് പ്രവര്ത്തനമാരംഭിച്ചു തൃശൂര്: കാട്ടാന ശല്യം രൂക്ഷമായ പാലപ്പിള്ളി മേഖലയില് വനംവകുപ്പിന്റെ അടിയന്തരസേവനം ലഭ്യമാക്കുന്നതിന് എലിഫന്റ് സ്പെഷല് സ്ക്വാഡിന്റെ സേവനവും എലിക്കോട് ഫോറസ്റ്റ് ഔട്ട്പോസ്റ്റും പ്രവര്ത്തനമാരംഭിച്ചു. വന്യജീവികളില്നിന്നും പ്രദേശവാസികളെ സംരക്ഷിക്കുന്നതിനായി ഒരുക്കിയ ഔട്ട്പോസ്റ്റില് മൂന്നുജീവനക്കാരുടെ സേവനവും വാഹനസൗകര്യവുമുണ്ടാകും. കേരളഓണ്ലൈന് ന്യൂസ് യൂട്യൂബ് ചാനല് സബ്സ്ക്രൈബ് ചെയ്യാം വര്ഷങ്ങള് പഴക്കമുള്ള ഔട്ട്പോസ്റ്റ് കെട്ടിടം വനംവകുപ്പ് ഒരുലക്ഷം ചെലവഴിച്ചാണ് പുതുക്കിയത്. എല്ലാവിധ സൗകര്യങ്ങളോടെ 500 ചതുരശ്ര അടി വിസ്തീര്ണത്തിലുള്ള കെട്ടിടത്തില് ഓഫീസ് മുറിയും രാത്രികാലത്ത് ജീവനക്കാര്ക്ക് താമസിക്കുന്നതിനുള്ള സൗകര്യവുമുണ്ട്. മേഖലയില് വന്യജീവി ആക്രമണം പതിവായയോടെ കെ.കെ. രാമചന്ദ്രന് എം.എല്.എയുടെ നേതൃത്വത്തില് ജനപ്രതിനിധികളും ഉദ്യോഗസ്ഥരും സ്ഥലങ്ങള് സന്ദര്ശിച്ച് അടിയന്തര നടപടികള്ക്ക് വേണ്ട നിര്ദേശം നല്കിയിരുന്നു. ഇതിനെത്തുടര്ന്നാണ് സ്പെഷല് സ്ക്വാഡിന്റെ സേവനവും ഫോറസ്റ്റ് ഔട്ട്പോസ്റ്റും സജ്ജമാക്കിയത്. ഔട്ട്പോസ്റ്റ് വരുന്നതോടെ പാലപ്പിള്ളി റേയ്ഞ്ചില് വരുന്ന എലിക്കോട്, അക്കരപ്പാടി, കുണ്ടായി പാഡികളിലെ നൂറോളം ടാപ്പിങ് തൊഴിലാളികള്ക്ക് ഭീതിയില്ലാതെ പണിയെടുക്കാമെന്ന് വനം വകുപ്പ് അധികൃതര് പറയുന്നു. എലിക്കോട്, ചക്കിപ്പറമ്ബ് പ്രദേശത്തെ ആദിവാസി കുടുംബങ്ങള് ഉള്പ്പെടെയുള്ള ജനവാസ മേഖലയിലും സ്ക്വാഡിന്റെ സേവനം ഉണ്ടാകും. കെ.കെ. രാമചന്ദ്രന് എം.എല്.എ ഔട്ട് പോസ്റ്റ് ഉദ്ഘാടനം ചെയ്തു. ചാലക്കുടി ഡിവിഷണല് ഫോറെസ്റ്റ് ഓഫീസര് സംബുദ്ധ മജൂംദാര് അധ്യക്ഷത വഹിച്ചു. ജില്ലാ പഞ്ചായത്തംഗം വി.എസ്. പ്രിന്സ്, ജനപ്രതിനിധികളായ സദാശിവന്, ഷീല ശിവരാമന്, വനം വകുപ്പ് ഉദ്യോഗസ്ഥര്, ട്രേഡ് യൂണിയന് നേതാക്കള് തുടങ്ങിയവര് പങ്കെടുത്തു.